Gesin se waghond is toe eintlik ŉ beerDie gesin se “waghond” (Foto: CGTN) Su Yun het twee jaar gelede vir haar gesin ŉ troeteldier gekoop, wat sy gedink het is ŉ klein hondjie. Yun was in 2016 met vakansie toe sy die dier gekoop het en het gedink die hondjie is ŉ Tibettaanse mastiff, maar dit was eintlik ŉ swart beer. Eers toe die “hond” se aptyt al hoe groter geword en hy op twee bene begin rondloop het, het die gesin onraad vermoed. Die “waghond” is eintlik ŉ bedreigde Asiatiese swart beer en weeg nou meer as 110 kg, berig plaaslike media. “Hoe groter hy geword het, hoe meer het hy soos ŉ beer begin lyk,” het Yun gesê. Die beer het daagliks ŉ boks vrugte en twee bakke noedels opgeëet. Die gesin, van Kunming in Yunnan, het die owerhede ontbied en die beer word nou by die Yunnan-dierereddingsentrum versorg. Dit is nie die eerste keer wat ŉ beer vir ŉ hond aangesien word nie. ŉ Boer, ook van Yunnan, het in 2015 ŉ “rondloperhond” in die woud gered. Toe hy sy fout agterkom, het hy die beer, genaamd Scorpion, in ŉ hok op sy erf aangehou. Owerhede is uiteindelik in kennis gestel en die beer is ook na ŉ plek van versorging geneem.